<classify> Mwadui inatarajiwa kuwa mwenyeji wa Simba Jumamosi hii katika mchezo wa Ligi Kuu utakaochezwa kwenye uwanja wa Kambarage Shinyanga. Mwadui FC iko nyuma ya Simba kwenye msimamo wa ligi ikiwa na pointi 21 zikitofautiana kwa pointi mbili hivyo kila moja itapambana kuhakikisha inashinda na kumpita mwenzake.Akizungumza na gazeti hili jana, Julio aliwahi kuwa kocha wa Simba mara kadhaa kwa nyakati tofauti alisema kikosi chake kimejipanga kutoa kichapo kwa Simba ili kuendelea kujisogeza katika nafasi ya kulisogelea taji la ubingwa wa ligi.Tutawaonyesha Simba kazi, nashukuru nina kikosi kizuri kina wachezaji wazoefu ambao wamekuwa wakipambana, naamini Simba haitaondoka salama katika mchezo huo, alisema. Timu hiyo imetoka kufanya vizuri katika michezo miwili iliyopita ambapo iliifunga Stand United mabao 2-0, na kuifunga Ndanda FC mabao 2-1.Wakati timu hiyo ikifanya vizuri kwenye uwanja wake wa nyumbani, Simba imetoka kulazimishwa sare ya bao 1-1 dhidi ya Toto Afican ya Mwanza. Huo ni mchezo wa pili kwa Simba baada ya mwingine uliopita pia kulazimishwa sare dhidi ya Azam FC kwenye uwanja wa Taifa, Dar es Salaam.  <topic>: michezo 